BRYSSEL, BELGIA – Euroopan unioni on muuttamassa rankasti tapaa, jolla EU-parlamentissa edustetuille puolueryhmille ja Eurooppa-puolueille jaetaan nykyinen yli 30 miljoonan euron vuotuinen puoluetukipotti.

Työn alla olevan muutosehdotuksen mukaan useat pienet EU-vastaiset liittoumat menettävät tuistaan jopa suurimman osan mutta isot poliittiset ryhmät säilyttävät nykyiset tukensa suunnilleen ennallaan.

Käytännössä muutos tarkoittaisi tukien merkittävää leikkaamista muun muassa uusnatseilta ja EU:n hajottamista ajavilta nationalistisilta pikkuryhmiltä.

Muutoshanke kuuluu hollantilaisen EU-komissaari Frans Timmermansin ajamaan niin kutsuttuun demokratiapakettiin.

Timmermansin mukaan tavoite on jakaa tukirahat vuoden 2019 eurovaalien jälkeen siten, että ne paremmin vastaavat Euroopan parlamentin voimasuhteita, ja samalla huolehtia siitä, että tukirahojen väärinkäytökset vähenisivät.

Timmermans vastaa komissiossa sääntelyn parantamisesta, toimielinten välisistä suhteista, oikeusvaltion periaatteista ja EU:n peruskirjan toteutumisesta.

Nykyisen järjestelmän puitteissa kukin puolueryhmä saa 15 prosenttia tukirahoistaan saman suuruisena könttäsummana ja 85 prosenttia jaetaan kunkin ryhmän EU-parlamenttiedustajien lukumäärän mukaan.

Jatkossa könttäsumman osuus pienenee viiteen prosenttiin ja loput jaetaan ryhmien pääluvun perusteella.

Euobserver-verkkojulkaisun mukaan muun muassa Venäjän Ukraina-kantoja myötäilevä ja uusnatseistaan tunnettu äärioikeistolainen Rauhan ja vapauden liitto (APF) sai viime vuonna yli 400 000 euroa Euroopan parlamentilta.

APF ja äärikansallinen Euroopan kansallisliikkeiden liitto (AENM), äärioikeistolainen Euroopan vapauden liitto (EAF) ja Eurooppalainen kristillinen poliittinen liike (ECPM) menettäisivät nykyisestä tuestaan 44 prosenttia.

Suurin suhteellinen menettäjä olisi aborttia vastustava katolinen Yhteenliittymä elämän ja perheen puolesta (CVF), joka menettäisi tuistaan 66 prosenttia.

Samanaikaisesti isoimmat poliittiset ryhmittymät ovat tähänastisten kaavailujen mukaan pitämässä nykyiset tukensa suhteessa niiden edustajien määrään suunnilleen ennallaan.

Näitä ovat keskustaoikeistolainen Euroopan kansanpuolueen ryhmä (EPP), Euroopan parlamentin sosiaalidemokraattien ryhmä (S&D), Euroopan liberaalidemokraattien ryhmä (Alde) sekä Vihreät / Euroopan vapaa allianssi -ryhmä (Greens/EFA), Euroopan yhtyneen vasemmiston konfederaatioryhmä / Pohjoismaiden vihreät vasemmisto -ryhmä (GUE/NGL) sekä Euroopan konservatiivien ja reformistien ryhmä (ECR).

Tukirahojen käyttö tarkempaan syyniin.

Komissaari Timmermansin vaatimat uudistukset eivät rajoitu yksin puoluetukien laskentatapaan.

Hän ajaa myös uudistusta, jolla Euroopan parlamentti voisi nykyistä tarkemmin seurata, mihin sen parlamenttityön tukemiseen maksamat rahat todella päätyvät.

Taustalla ovat erityisesti epäilykset, joiden mukaan Ranskan presidentinvaalit viime keväänä hävinnyt europarlamentaarikko Marine le Pen olisi ohjannut vuosina 2012–2015 miljoonia tukieuroja EU-rahaa oman Front National -puolueensa henkilöstökuluihin Ranskassa.

Le Monde -lehden mukaan Euroopan parlamentti on arvioinut vahinkojen suuruudeksi viisi miljoonaa euroa. Le Pen on kiistänyt syytökset ja leimannut ne poliittiseksi ajojahdiksi. Asian tutkinta on edelleen kesken.

Suomen europarlamentaarikoista Henna Virkkunen (kok), Petri Sarvamaa (kok) ja Sirpa Pietikäinen (kok) kuuluvat EPP:hen, Jussi Halla-Aho (ps) ja Pirkko Ruohonen-Lerner (ps) ECR-ryhmään, Paavo Väyrynen (kesk), Nils Torvalds (r), Hannu Takkula (kesk) ja Anneli Jäätteenmäki (kesk) Alde-ryhmään, Heidi Hautala (vihr) Greens/EFA -ryhmään, Miapetra Kumpula-Natri (sd) ja Liisa Jaakonsaari (sd) S&D -ryhmään sekä Merja Kyllönen (vas) GUE/NGL -ryhmään.

Oikaisuja

Juttu julkaistu 25.9.2017 klo 14.33, juttua muokattu 26.9. klo 13.34 ja 17.35: Tarkennettu ensimmäistä kappaletta, johon on lisätty ”Eurooppa-puolueille”, jotka myös saavat EU:lta rahaa. Korjattu Euroopan kansallispuolue (EPP) Euroopan kansanpuolueeksi.

